รัฐบาลเปิดรับแจ้งสถานะความเป็นองค์กรของผู้บริโภควันแรก มีเครือข่ายผู้บริโภคใช้สิทธิจดแจ้งหลายราย โดยคาดหวังเป็นจุดเริ่มต้นช่วยแก้ไขปัญหาผู้บริโภค
รัฐบาลเปิดรับแจ้งสถานะความเป็นองค์กรของผู้บริโภควันแรก มีเครือข่ายผู้บริโภคใช้สิทธิจดแจ้งหลายราย โดยคาดหวังเป็นจุดเริ่มต้นช่วยแก้ไขปัญหาผู้บริโภคนายเทวัญ ลิปตพัลลภ รัฐมนตรีประจำสำนักนายกรัฐมนตรี เป็นประธานพิธีเปิดการรับแจ้งสถานะความเป็นองค์กรของผู้บริโภค ที่ สำนักงาน ก.พ. (เดิม) ถนนพิษณุโลก ว่า รัฐธรรมนูญแห่งราชอาณาจักรไทย มาตรา 46 บัญญัติให้สิทธิของผู้บริโภคย่อมได้รับความคุ้มครอง บุคคลย่อมมีสิทธิรวมตัวกันจัดตั้งองค์กรของผู้บริโภคที่มีความเป็นอิสระ โดยได้รับการสนับสนุนจากรัฐบาล และได้ตราพระราชบัญญัติการจัดตั้งสภาองค์กรของผู้บริโภค พ.ศ. 2562 ขึ้น ซึ่งวันนี้เป็นวันแรกที่เปิดโอกาสให้เครือข่ายองค์กรของผู้บริโภคจดแจ้งสถานะได้ทุกจังหวัดทั่วประเทศ เป็นนิมิตหมายที่ดีที่ภาคเอกชนจะได้ขับเคลื่อนงานคุ้มครองผู้บริโภคคู่ขนานไปกับสำนักงานคณะกรรมการคุ้มครองผู้บริโภคของภาครัฐ .....เสียง.....ขณะที่นางสาวสุวรรณา ธนบุญสมบัติ ศูนย์สิทธิผู้บริโภค เขตพระนคร และเครือข่ายมูลนิธิคุ้มครองผู้บริโภค ที่เดินทางมาจดแจ้งสถานะในวันนี้ กล่าวว่า เชื่อมั่นว่าพระราชบัญญัติการจัดตั้งสภาองค์กรของผู้บริโภค พ.ศ. 2562 จะเป็นจุดเริ่มต้นที่ทำให้เครือข่ายภาคประชาชนมีสิทธิ มีเสียงในการขับเคลื่อนงานคุ้มครองผู้บริโภค ทั้งการป้องกัน แก้ไข และเยียวยาผู้ได้รับผลกระทบ ที่ผ่านมาการขับเคลื่อนงานภาคประชาชนยังไม่สามารถทำได้เต็มที่ แต่เมื่อมีกฎหมายรองรับ จะทำให้ประชาชนซึ่งเป็นผู้บริโภคสามารถดูแลตนเองได้ .....เสียง.....ทั้งนี้การกำหนดให้มีการจัดตั้งสภาองค์กรของผู้บริโภคตามรัฐธรรมนูญ เพื่อเปิดโอกาสให้ภาคประชาชนได้รวมกลุ่มกันอย่างอิสระ ปราศจากการแทรกแซงจากองค์กรภาครัฐและเอกชน ร่วมขับเคลื่อนงานด้านการคุ้มครองผู้บริโภค เช่น ให้ความคุ้มครองและพิทักษ์สิทธิของผู้บริโภค เสนอแนะนโยบายเกี่ยวกับการคุ้มครองผู้บริโภคต่อคณะรัฐมนตรีหรือหน่วยงานที่เกี่ยวข้อง ดำเนินการตรวจสอบ ติดตาม เฝ้าระวังสถานการณ์ปัญหาสินค้าและบริการที่อาจกระทบต่อสิทธิของผู้บริโภค ดำเนินคดีเกี่ยวกับการละเมิดสิทธิของผู้บริโภคตามที่เห็นสมควรหรือเมื่อมีผู้ร้องขอ โดยมีอำนาจฟ้องคดีได้ทั้งคดีแพ่ง คดีอาญา คดีปกครอง และคดีผู้บริโภค ทั้งนี้รัฐบาลจะจัดสรรเงินอุดหนุนเป็นทุนประเดิมเบื้องต้นให้แก่สภาองค์กรของผู้บริโภค จำนวนไม่น้อยกว่า 350 ล้านบาท ซึ่งเครือข่ายองค์กรของผู้บริโภคสามารถยื่นคำขอจดแจ้งได้ทุกจังหวัด โดยศึกษารายละเอียดเพิ่มเติมที่เว็บไซต์สำนักงานปลัดสำนักนายกรัฐมนตรี (www.opm.go.th)